
A japán mint idegen nyelv: a média részvétele a nyelvtudás fejlesztésében

Dolgozatomban arra a kérdésre keresem a választ, hogy a média hogyan tud segíteni a nyelvtanulásban, nyelvelsajátításban formális keretek között. A központi nyelv, amelyen keresztül vizsgálom a problémát, a japán nyelv, amelyet magam is tanultam és amelynek elsajátításához a japán televíziós műsorok is sokban hozzájárultak.
Az elméleti bevezetőben a nyelvtanulás szocio- és pszicholingvisztikai nézeteit, illetve a nyelvtanítási módszerek változásának történetét foglalom össze. Az általános bevezetés után rátérek a japán kultúra, nyelv és kommunikáció tárgyalására, majd a fejezet legvégén a média és nyelvtanulás kapcsolatát elemzem több tanulmány és gyakorlati példa segítségével: részletesen kifejtem, hogy a különböző médiumok milyen készségeket tudnak fejleszteni, illetve melyek azok a területek, ahol viszont a nyelvtanuló nehézségekbe is ütközhet.
A dolgozat empirikus részét egy kérdőíves felmérés képezi, amelyet egy budapesti szakközépiskolában végeztem el öt évfolyam diákjai között, akik japánt tanulnak. Az itt kapott eredményekből megtudtam, hogyan viszonyulnak a diákok a japán nyelvhez és a japán médiához, amelyek a kutatás folytatásához elengedhetetlen adatokat nyújtanak. 



